Mon très redoubté seigr, tant et si humblement que faire je peux, je me recommande à vostre bonne grâce, et vous plaise sçavoir, mon très redoubté seigneur, que naguères j’ay receu vos lettres ensemble estants articles enclos et icelle touchant les advis de vostre très noble conseil sur les différends où nostre très révérend père en Dieu, monsieur le cardinal d’Ostun, et moy sommes, il vous a pleu moy écrire, par la teneur desquelles lettres, mon très redoubté seigneur, il vous a pleu moy mander que je signasse de ma main lesdits articles et les renvoiasse à Dijon, en moy soubmettant selon la teneur d’iceux, en certifiant sur ce vostre excellence de ma voulenté, car vostre très excellente seigneurie étoit mal contente de ce que m’estois party de vostre ville de Lille sans congé, soubz que j’eusse esté adverty par monsieur le chancelier de faire autrement. Sur lesquelles choses, mon très redoubté seigneur, plaise sçavoir à vostre haultesse et seigneurie que, au regard de mon département, je ne cuydai point partir sans congé; très expressément je le prins de mon dit sieur le chancelier, en lui remontrant l’impossibilité que j’avois de plus avant demourer, et les urgentes affaires de l’église qui à ce me contraignoient, moismement, mon très redoutable seigneur, car semblablement l’avoir ainsy dit et remonstré à vostre très excellente personne, que à grands frais et missions j’étois venu par de là et y avois demouré ung mois entier de mon plein vouloir, sans y estre en procès ne assignation de personnes, le tout pour l’honneur et révérence de vous, mon très redoubté seigneur, et pour moy excuser, comme j’ai fait plusieurs fois en vostre conseil, des charges que l’on me vouloit donner sans cause envers vostre haultesse et pour moy soubmettre de monstrer le contraire, premièrement cuide avoir seuffisamment fait à la requeste que j’ay faict présenter tant ès main de vostre très noble personne qu’en celles de très révérend père en Dieu monsr de Tournay, chief du conseil en ce cas, et mon religieux que je laissay expressément à la poursuite et response du dit advis sur les dits différends après mes dites excusations, en cuidant avoir seuffisamment satisfaict et moy estre mis en tout devoir tant ou de congé par madite submission que autrement, desquelles choses, mon très redoubté seigneur, je supplie très humblement à vostre très excellente seigneurie de soy contenter, sans avoir aucune extimation que j’aie eu aucun désordonné vouloir de désobéir envers icelle en mon dit département. Et au regard, mon très redoubté seigneur, des dits articles enclos en vos lettres, je n’oserois ne vouldroys faire sur ce responce que par votre seigneurie peut estre réputée à refus; et pour ce, de tout ce que m’a esté possible selon ma conscience et en gardant mes droicts, sans le danger de justice, principalement pour accomplir vostre bon vouloir et plaisir, je me suis soubmis comme je envoie et escrits devers vous et vostre dit conseil, et envoierai semblablement au lieu de Dijon au jour sur ce ordonné, en suppliant tousiours à vostre excellente et très puissante haultesse qu’il luy plaise soy contenter de la dite submission, laquelle est toute selon le contenu des dits articles, en ensuivant ma dite personne submise. Et vous plaise, mon très redoubté seigneur, avoir toujours ma personne en vostre bonne grâce comme vostre loyal et naturel subject, que tous les jours de ma vie me suis employé et emploieray de ma possibilité en vostre suitte et obéissance, au plaisir de Dieu, mon très redoubté seigneur, qui par sa sainte grâce vous doint accomplissement de vos très haultz et très nobles désirs, accroissance de toute excellence en ce mortel monde et paradis à la fin. Escript à Paris le premier jour de janvier. A monseigneur le Duc, Le tout vostre très humble orateur, subject et serviteur, L’abbé de Saint-Martin-lez-Ostun.